**Fundargerð**

**Stjórnarfundur nr. 102**  **30. mars 2020**

***Stjórn Menntaskóla Borgarfjarðar kom saman til fjarfundar mánudaginn 30. mars 2020.***

***kl. 08:30.*** *Mættir: Inga Dóra Halldórsdóttir, Flosi Sigurðsson, Helena Guttormsdóttir, Helgi Haukur Hauksson, Hrefna B. Jónsdóttir, Sigursteinn Sigurðsson og Bragi Þór Svavarsson skólameistari. Elín Kristjánsdóttir námsráðgjafi sat undir fyrsta dagskrárlið fundarins.*

**Dagskrá:**

1. **Fundur settur**

Inga Dóra setti fund og bauð fundarmenn velkomna til fjarfundarins. Fundargerð síðasta fundar samþykkt en ekki var unnt að undirrita hana vegna aðstæðna.

1. **Staða mála á tímum Covid 19**

Fyrir utan samkomubann hefur Covid 19 ekki haft bein áhrif á skólastarfið. Engin smit hafa komið upp hjá starfsfólki eða nemendum en einn kennari er í sóttkví.

Skólameistari sagði frá því hvernig daglegu starfi skólans væri háttað í samkomubanni. Starfsfólk hittist reglulega á stöðufundum. Þá eru reglulega fundir með umsjónarkennurum og námsráðgjafa um gengi nemenda í þessum aðstæðum. Námsráðgjafi sagði að helsta áskorun nemenda er að halda reglu á daglegu skólastarfi.

Ekkert brottfall nemenda hefur orðið á þessum tímapunkti vegna faraldursins og ekki hefur fallið niður kennsla.

Rætt var um hvernig skólastarfi yrði háttað að loknu samkomubanni, en nú þegar er hafinn undirbúningur fyrir það og hvernig hlutum verði háttað þegar kennsla hefst strax eftir páska. Ljóst er að skólastarf mun ekki fara í fyrra horf en vonast er eftir leiðbeiningum frá mennta- og menningarmálaráðuneytinu vegna þessa. Þá er óvíst hvort samkomubannið verði framlengt eður ei og hver áhrif þess kunna að verða, t.d. á lok annar og fyrirkomulag útskriftar.

1. **Starfsmannamál og undirbúningur fyrir næsta skólaár**

Skólameistari upplýsti að hann og aðstoðarskólameistari eru byrjaðir að undirbúa næsta skólaár, skipulagningu kennslu, starfsmannamál og aðra þætti sem snúa að skólastarfinu á komandi vetri.

1. **Nemendagarðar MB**

Formaður stjórnar fór yfir stöðu mála vegna vinnu við þarfagreiningu fyrir nemendagarða MB.

Stjórn fól formanni og skólameistara að fylgja málinu eftir.

1. **Stefnumótun Menntaskóla Borgarfjarðar**

Skólameistari leggur til að stigin verði fyrstu skref í stefnumótun skólans fyrir næstu ár.

Stjórn felur honum að leggja drög að tillögu um fyrirkomulag stefnumótunar fyrir næsta stjórnarfund.

1. **Upplýsingar til mennta- og menningarráðuneytisins**

**vegna umfjöllunar EFTA-dómstólsins**

Í framhaldi af niðurstöðu úrskurðarnefndar samkeppnismála í desember sl. í máli Hraðbrautar ehf. gegn mennta- og menningarmálaráðuneytinu, Verslunarskóla Íslands, Tækniskólanum ehf. og Menntaskóla Borgarfjarðar ehf. vegna þjónustusamninga ráðuneytisins við skólana verður ráðgefandi álits um fjögur álitaefni leitað af hálfu ráðuneytisins hjá EFTA-dómstólnum. Það er í samræmi við niðurstöðu úrskurðarnefndarinnar sem hafnaði öllum kröfum kæranda í málinu í desember sl.  
Skólameistari kynnti samantekt um starfsemi skólans sem ráðuneytið óskaði eftir vegna umfjöllunar EFTA-dómstólsins. Skólameistara er falið að senda umbeðnar upplýsingar til ráðuneytisins.

1. **Aðalfundur Menntaskóla Borgarfjarðar**

Formaður lagði fram tillögu um að halda aðalfundinn miðvikudaginn 3. júní og var hún samþykkt með fyrirvara í ljósi aðstæðna.

1. **Netráðstefna í MB**

Rætt um að skipuleggja fjarráðstefnu um menntun fyrir störf framtíðarinnar. Í þessum fordæmalausu aðstæðum sem nú eru, þá skapast tækifæri til að skoða þessi mál, miðla reynslu og öðlast nýja þekkingu. Stjórn felur skólameistara að vinna að undirbúningi og kostnaðaráætlun fyrir verkefnið.

1. **Önnur mál**

* Skólameistari sagði frá fundi, sem nýlega var haldinn, í stjórn Hugheima en hann á sæti þar sem áheyrnarfulltrúi.
* Spurt var um stöðu markaðs- og kynningamála vegna MB. Skólameistari sagði frá því að áhersla væri á að auglýsa á samfélagsmiðlum og er MB í samstarfi við aðila til að framleiða þessar auglýsingar. Rætt var um kosti þeirra og galla. Ljóst er að samkomubannið hefur þau áhrif að ekki er hægt að hafa „Opna daga“ í skólanum á næstunni og rætt var um aðrar leiðir í þeim efnum. Rætt var um að markaðsmál gætu verið liður í stefnumótunarvinnu skólans.
* Skólameistari sýndi stjórn myndband sem starfsfólk gerði fyrir árshátíð skólans við góðar undirtektir.

Fleira ekki gert.

Næsti fundur stjórnar er boðaður þann 11. maí 2020.

Fundi slitið kl. 11:00

Fundarritari: Sigursteinn Sigurðsson